L'Eliana posa en marxa el Taller d'Ocupació Ocupa III
25 de Gener de 2024

• Les 10 persones beneficiàries aprendran l'ofici d'obra de paleta mentre cobren un salari al llarg de 12 mesos.

La tercera edició del Taller d'Ocupació ‘Ocupa’ ja està en marxa a l'Eliana. L'Ajuntament torna a posar en marxa aquesta acció de foment de l'ocupació en la qual 10 persones beneficiàries, 8 dones i 2 homes, estaran aprenent de manera teòrica i pràctica l'ofici d'obra de paleta mentre perceben un salari durant els 12 mesos de duració del Taller.

El programa s'inicia gràcies a una subvenció que prové de Labora, d'una mica més de 266.000 euros, al que cal sumar l'aportació del Consistori que ascendeix a 13.000 euros, tot això destinat a sufragar les despeses de costos salarials, formació i manteniment.

A més de les 10 persones que componen l'alumnat, per a dur a terme el Taller han sigut contractats un director amb funcions administratives, un docent de l'especialitat, tots dos a jornada completa, i un altre docent de suport a mitja jornada. Per part seua, l'alumnat tindrà una jornada de 40 hores setmanals, de 7.00 a 15.00 hores de dilluns a divendres.

L'alcalde, Salva Torrent, va visitar ahir les instal·lacions del Taller acompanyat per la regidora d'Ocupació, Marta Andrés. Tots dos han coincidit que aquesta fórmula per a fomentar l'ocupació és molt adequada ja que compagina l'aprenentatge d'un ofici, tant a nivell teòric com pràctic, la qual cosa pot facilitar molt la inserció laboral de les persones beneficiàries en el sector, amb la percepció d'un salari.